گئجه چیراقلاری سوندوروب، ائشیکده ایشیق اولمادیغی واقت، بیردن بیره هر یئر ظولوماتا چئوریلیر. گؤزلر ظولوماتا آلیشینا دک، آتدیم آتدیغیمیز هر آن، آیاغیمیزین آلتیندا اولان بالاجا هر بیر نه، بیزی یارالاییب، یئره وورا بیلر. آیاغیمیزین آلتینداکینین نه اولدوغونو بیلمه ییب، اؤزوموزو ایتیرسک، باشیمیزا گلنلری تکجه یان-یؤوره میزده اولان نسنه لر چیزه بیلرلر.
بو دورومون ترسه سینده ده چاتیشمازلیق اولور. قارانلیغا گؤزو آلیشان بیرینی، زیل قارانلقیدان ایشیغا چیخاردیقدا، ایشیق گؤزون قاماشدیرار. گؤزلری ایشیغا آلیشمایانا دک، گرزونون قاباغین بئله گؤره بیلمز. آتدیغی هر آددیم دا، بیر شئیه توخونوب ییخیلا بیلر.
ایشیغی آیارلامادیغیمیزدا، گؤره بیلمک ایمکانیمیز، آز اولاجاق دیر. ایشیق قونوسونو هر کس دئنه یه بیلر. بئله بیر باخیش اچیسینی اینسانلارین ایچینده اولان ایلگیلره یانسیتدیغیمیز آن، اینسانین نئچه بویوتلوغوندان اؤترو، دوروما آلیشیب، اورتا بیر دورومو چاتماق چتین اولاجاق دیر. توپلومدا اولان باغلیلیقلارا کور اولوب، کور باخماق توپلومون بوتونلویونو یئره وورا بیله جک دورومدا دیر.
قارانلیغی ایشیق گؤرسدنلر آرادا اولدوغو واقت، ایشیغین نه اولدوغونو عؤمور بویو گیزلتمک زوروندا اولاجاقلار. بو گیزلَدیملر توپلوملارین ایشیق سَویه لرینی دَییشدیره بیلر. قارانلیقدا قورتولماغا اؤزوموزو بیزیم اؤلچوموزده اولمایان بیر ایشیغا آتساق، سونوجو قارانلیغا باخدیغیمیز کیمی اولاجاق، تکجه فرقی آتدیم آتماق ایمکانی اولمادان اؤزوموزو ایشیقدا گؤردویوموز اوچون یئرییب یئره دوشمه ییمیز اولاجاق دیر.
azb_Arab azb_Arab azb_Arab azb_Arab